L’emprima citad sper il Rain

«Oppidum» - En il temp medieval chapiv'ins sut quest term «in lieu circundà da mirs, nua che blera glieud vegn ensemen per viver là», pia ina citad.

L’emprima giada ch’ins ha numnà la citad da Glion in «oppidum» è stà en in document da l’onn 1289. L’emprima giada ch’il lieu sco tal vegn dentant insumma numnà, è en il testament da l’uvestg Tello da l’onn 765. En quest testament regala l’uvestg ses bains ch’el possedeva a «Iliande» a la claustra da Mustér. Il num «Iliande», u «itu-landa», lascha presumar in origin celtic e munta tant sco «arcun da granezza».

Center economic
L’entschatta dal temp medieval era Glion ina vischnanca da purs. Entras sia posiziun geografica è il lieu dentant bain spert daventà in center per mastergnants e commerziants ch’èn sa chasads en quest lieu da fiera. Gia enturn l’onn 1600 retirava la claustra da Mustér ina part da sia rauba da pasta d'in pasterner da Glion ed enturn 1630 ha in scrinari da l’emprima citad sper il Rain construì la nova stiva dal convent da la claustra. Quests indizis laschan sminar che la citad aveva gia da lez temp ina tscherta muntada economica per la Surselva.
En il decurs da quest tschientaner è la populaziun da Glion creschida da 931 a 2282 persunas. Il svilup da la populaziun è era significativ per la midada economica. Sco exempel pudain nus numnar la purschida da plazzas da lavur ch’è creschida en il decurs dals ultims 10 onns per 400. Radund la mesadad da questas plazzas vegn occupada da pendularis d’ordaifer. Il pli grond patrun è il spital regiunal cun passa 200 emploiadas ed emploiads. Da menziunar è era il fatg che la citad surpassa cun passa 75 pertschient da plazzas da lavur en il sectur da servetsch la media Svizra che munta a 53 pertschient.
Sche Vus faschais ina giada ina visita a la citad da Glion, prendai la peda da far ina spassegiada tras las giassas. Intgins tips: En il center dal «Städtli» stat la baselgia da S. Margreta. Plinavant èn d’admirar la Casa Gronda e la chasa tar la Porta Sura. Dal vegl mir da la citad existan anc dus portals, la Porta Sura e la Porta Cotschna, singulas restanzas dals mirs ed ina chasa da curtin. Dadens ils mirs meritan la Casa Schmid, la Casa Gronda e la Casa Caprez in’attenziun speziala. Sin la plazza cumin stat la baselgia catolica. Da vart sanestra da la val sa chatta la claustra S. Giusep da las soras dominicanas da Glion. Qua è da remartgar surtut la baselgia, construida en stil modern. Betg emblidar vuless jau il museum regiunal en la Casa Carniec. La collecziun dal museum consista d’utensils ed indrizs da l’agricultura, dal forestalesser, da l’artisanat, dal traffic, dal turissem e d’isanzas popularas. I vala la paina da far ina visita!

Traffic
La situaziun geografica ha fatg da Glion in center da traffic. Lain entschaiver cun quai che fiss anc da realisar ils proxims onns. Igl è quai in sviament da la citad. Ozendi sto tut il traffic en direcziun da la Lumnezia ed era quel en direcziun da Castrisch e Versomi traversar la citad. In handicap che sto vegnir schlià.
E co statti cun il traffic public? L'onn 1846 è la via tranter Flem e Glion vegnida averta. I cuzza dentant anc intgins onns fin ch'il traffic da posta cun charrotschas da chavals prenda si’entschatta. In grond mument per la populaziun da Glion e da l'entira Surselva è stada l'inauguraziun da la lingia da viafier tranter Cuira e Glion l’onn 1893. L’emprim auto da posta han ils abitants da l’emprima citad sper il Rain vesì ils 15 da zercladur 1924. Il traffic public ha dentant era purtà plazzas da lavur. Ozendi occupescha la posta sin il plaz da Glion 50 e la viafier 17 persunas.